Vegyipar
A vegyipar a vegyi anyagokat fejlesztő és gyártó vállalatokat foglalja magába. Az egyik leggyorsabban fejlődő ipari ágazat, napjainkra a legfontosabb háttériparok egyikévé vált. Termékei nélkülözhetetlenek a legtöbb modern iparágban, illetve a közvetlen fogyasztás szinte valamennyi területén (gyógyszerek, növényvédő szerek, műtrágyák, kozmetikumok, tisztító- és mosószerek stb.) Részben a természetben található anyagok átalakításával foglalkozik, más részben új anyagok (műanyagok, műszálak) előállításával. A technológia fejlődése állandóan új tulajdonságú anyagokat igényel, melyek megtalálása a vegyipar feladata. Ennek az iparágnak kell kidolgozni azokat a módszereket, technológiai eljárásokat, amelyekkel az új anyagokat gazdaságosan, ipari méretekben lehet előállítani. Különféle szakemberek vesznek részt a vegyiparban, köztük vegyészmérnökök, vegyészek és labortechnikusok.

A vegyipar legtöbb ága rendkívül kutatás- és fejlesztésigényes. Az ágazat egyik nagy kihívása a fejlett országokban, ahol a fejlesztés koncentrálódik az, hogy a kutatási költségek nagy mértékben nőttek.

Ágazatok 

A vegyipar ágazatai:
 Gyógyszeripar.
 Petrolkémia. Műanyagokat és gyantát állít elő. A 20. század elején a műanyagok még természetes anyagokból (kaucsuk, cellulóz) készültek. Az 1930-as évektől szénből, majd az '50-es évektől szénhidrogénekből állítanak elő mesterséges szintetikus anyagokat. A műanyagok használata nagyon elterjedt. A fejlett országokban a tömegigényeket kielégítő gyártásfejlesztést a speciális igényeket képviselő termékek váltják fel.
 Energetikai ágazatok (kőolaj-feldolgozás, kokszgyártás). A minőségjavításra és a környezetvédelemre törekednek.
 Műgumigyártás. Mára sokkal fontosabb lett a szintetikus gumi gyártása, mivel kopásállóbb a nyersguminál.
 Műszálgyártás a textilipar számára.
 Műtrágyák, növényvédő szerek és gyomirtószerek a mezőgazdaság számára.

Magyarország legnagyobb vegyipari vállalatai 
 MOL Petrolkémia Zrt. (korábban Tiszai Vegyi Kombinát), Tiszaújvárosban
 BorsodChem (korábban Borsodi Vegyi Kombinát), Kazincbarcikán

Jegyzetek

Források 
 Kleininger Tamás: Földrajz, Konsept-H Kiadó, 1997.